郴州乾明進和尚舍利贊
作者：釋德洪
朝代：宋

paragraphs: 李廣射虎，石爲之穿。
耿恭祝井，涸爲之泉。
忠孝所致，如響答焉。
公亦何爲，饑餐困眠。
人初莫測，公豈自言。
戲爲火浴，朽者明鮮。
舍利粲粲，玉碎珠圓。
乃至所養，蓋其云全。
天全之妙，非麤不傳。
如春在花，如意在絃。
嗤嗤横目，氣凌雲天。
死未及寒，化爲腥膻。
矧投于火，不作腥煙。
安有萬手，收此精堅。
維德之一，垔所拳拳。
死生之大，卒莫能遷。
公初設心，唯此是専。
不祈人知，人趨如川。
終必有驗，理之固然。
我作贊詞，豐碑以鐫。